विम्बल्डन टेनिस : प्रसूतिको तीन महिनामै सेमिफाइनलमा
प्रसूति भएर कोर्टमा फर्केको तीन महिनापछि नै युक्रेनकी एलिना स्भिटोलिना विश्व नम्बर एक इगा स्वाटेकलाई स्तब्ध पार्दै मंगलबार विम्बल्डन टेनिसको सेमिफाइनलमा पुगेकी छन् । 
लन्डन — प्रसूति भएर कोर्टमा फर्केको तीन महिनापछि नै युक्रेनकी एलिना स्भिटोलिना विश्व नम्बर एक इगा स्वाटेकलाई स्तब्ध पार्दै मंगलबार विम्बल्डन टेनिसको सेमिफाइनलमा पुगेकी छन् । विश्व वरीयतामा ७६ औं स्थानमा रहेकी स्भिटोलिनाले साबिक यूएस ओपन र फ्रेन्च ओपन विजेता स्वाटेकमाथि ७–५, ६–७ (५/७), ६–२ को नतिजा निकालिन् । स्वाटेकबाट पहिलो दुई सेटमा दुई पटक ब्रेक डाउन भए पनि वाइल्ड कार्डमार्फत प्रवेश पाएकी स्भिटोलिनाले पुनरागमन गरेकी थिइन् ।सन् २०१९ मा पनि सेमिफाइनलमा पुगेकी स्भिटोलिनाले अब चेक गणतन्त्रकी मार्केटा भोन्ड्रोसोभासँग खेल्नेछिन् । स्भिटोलिना विम्बल्डनमा पूर्व ग्रान्ड स्लाम विजेता भेनस विलियम्स, सोफिया केनिन, भिक्टोरिया अजारेन्काजस्ता खेलाडीलाई हराउँदै अगाडि बढेकी हुन् ।वरीयताविहीन भोन्ड्रासोभाले चौथो वरीयताकी जेसिका पेगुलालााई पराजित गर्दै पहिलो पटक विम्बल्डनको सेमिफाइनल पुगेकी हुन् । निर्णायक सेटमा १–४ ले पछाडि परे पनि विश्व वरीयतामा ४२ औं स्थानमा रहेकी चेक खेलाडीले ६–४, २–६, ६–४ को नतिजा निकालिन् । ‘के भयो, मलाई थाहा छैन,’ २४ वर्षीया भोन्ड्रोसोभाले भनिन्, ‘म १–४ ले पछाडि थिएँ । अहिले आश्चर्य लागिरहेको छ । यो समर्थनका लागि सबैमा धन्यवाद । यहाँ मेरो सबैभन्दा राम्रो नतिजा भनेको दोस्रो चरणमा पुग्नु थियो । मैले त्यसलाई उछिनेको हो, मलाई अहिले घाँसे कोर्ट मन पर्न थालेको छ ।’खेलमा एउटा तथ्यांकले नतिजा पल्टाउन ठूलै भूमिका खेलेको थियो । भोन्ड्रोसोभाले २४ एस प्रहार गरेकी थिइन् । २९ वर्षीया पेगुलाले एउटै एस प्रहार गर्न सकिनन् । त्यसबाहेक भोन्ड्रोसोभाले २४ विजयी शट प्रहार गरेकी थिइन् । पेगुलाले प्रमुख प्रतियोगितामा अझै क्वाटरफाइनल माथि पुग्न सकेकी छैनन् । कोर्टमा छाना लगाएर खेल्दा आफूलाई त्यसको फाइदा भएको भोन्ड्रोसोभाले जनाइन् । ‘मैले एक नम्बर कोर्टमा छानो लगाएर कहिल्यै खेलेको थिइन्, यो नयाँ अनुभव रह्यो । मैले अन्तिमसम्म डटेर सामना गरी खेलें, जुन मलाई अहिले विश्वास लागिरहेको छैन,’ उनले भनिन् ।